BCH ดีดบวก 3% รับข่าวนำเข้า “วัคซีนโควิด” กลางปี – เปิดศูนย์บำบัดด้วย “กัญชา”
BCH ดีดบวก 3% รับข่าวนำเข้า “วัคซีนโควิด” กลางปี – เปิดศูนย์บำบัดด้วย “กัญชา”
15 มี.ค. 2564

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 10.45 น. อยู่ที่ระดับ 14.90 บาท บวก 0.40 บาท หรือ 2.76% สูงสุดที่ระดับ 15.00 บาท ต่ำสุดที่ระดับ 14.60 บาท ด้วยมูลค่าการซื้อขาย 123.59 ล้านบาท

ทั้งนี้ ราคาหุ้น BCH ปรับตัวเพิ่มขึ้นวันนี้ หลังมีการรายงานข่าวบนหน้าหนึ่ง “หนังสือพิมพ์ข่าวหุ้นธุรกิจ” ระบุว่า นพ.เฉลิม หาญพาณิชย์ ประธานกรรมการและประธานกรรมการบริหาร BCH กล่าวถึง กรณีที่รัฐบาลมีแผนการฉีดวัคซีนป้องกันโควิด-19 กระจายออกไปทั่วประเทศสู่โรงพยาบาลรัฐ และโรงพยาบาลเอกชน โดยเตรียมนำเข้าวัคซีน 26 ล้านโดส เพื่อด้านเศรษฐกิจเป็นหลัก และเปิดโอกาสให้เอกชนสามารถร่วมนำเข้าและฉีดวัคซีนได้ช่วงเดือนมิถุนายน-สิงหาคมนี้
โดยล่าสุดบริษัทย่อยของ BCH ซึ่งเป็นบริษัทที่สามารถนำเข้ายาจากต่างประเทศ ได้รับใบอนุญาตจากสำนักงานคณะกรรมการอาหารและยา หรือ อย.แล้ว สามารถนำเข้าวัคซีนโควิด-19 จากต่างประเทศได้
สำหรับปี 2564 ยังคงเป้าหมายจะมีรายได้เติบโต 2 หลัก หรือมากกว่า 10% และคาดกำไรสุทธิเติบโตเมื่อเทียบกับปี 2563  ที่มีกำไรสุทธิ 1,392.05 ล้านบาท ซึ่งถือเป็นการเติบโต 2 ปีต่อเนื่องท่ามกลางวิกฤตโควิด-19 และมีกำไรสุทธิโดดเด่นที่สุดในกลุ่มโรงพยาบาลระดับเดียวกัน พร้อมกันนี้ บริษัทมีแผนเปิดบริการศูนย์บำบัดด้วยกัญชาทางการแพทย์ภายในปี 2564  ส่วนศูนย์มะเร็งจะสรุปความชัดเจนภายในครึ่งหลังปีนี้นอกจากนี้ยังได้ศึกษาการลงทุนโรงพยาบาลแห่งใหม่ในกลุ่มประเทศ CLMV เป็นหลัก